Charlie Lynn: Heve long Kokoda emi long management
Wanpela man blong Australia husat i save mekim planti wok long Kokoda Track long Central na Oro Province long Papua New Guinea itok lo na oda ino bagarapim tourism industry long PNG.
Charlie Lynn husat i wanpela bipo Federal MP long Australian parllament itok bikpela hevi moa long sait long PNG turism, em long pasin blong korapsen na management ino gud.
Mr Lynn i tok ol asples lain Kokoda i lusim mani mak long K2 million olgeta yia bikos nogat gutpla management blong we blong helpim ol lain long mekim moni taim ol turis iwokabaut long Kokoda track.
Em itok ol pipol blong Kokoda yet igat sans long mekim moni long wokabaut blong ol turis igo wokabout long Kokoda Track, tasol mangament blong dispela track ino helpim ol.
Mr Lynn itok planti turis isave kam long olgeta hap long wol long wokabout long Kokoda Track tasol inogat ol gutpela kain liklik bisnis na sevis we ol asples iken givim long ol turis long mekim moni.
Em itok wanwan yia ol asples i lusim mani mak long K2.5 million we isave lus nating bikos nogat helpim long strongim ol asples lain.
Mr Lynn itok nau long dispela taim, ol asples lain isave salim ol kaikai blong stoa long ol turis tasol dispela em ino gutpela blong wanem ol iken mekim moa samting long helpim ol yet. Em itok gavman blong Australia i putim bikpela moni insait long helpim Kokoda Track tasol moa hevi i stap nau long dispela rot blong wanem nogat gutpela management.
Wanpela meri blong Morobe Province, Rashmii Bell, husait isave stap long Australia na ibin wokabaut long Kokoda las mun itok tu olsem em yet i lukim olsem ol kampani ino save lukautim gut ol asples husait isave helpim ol trackers long Kokoda Track.
Mrs Bell itok taim em ibin wokabaut, ol porters na guide husait isave helpim ol turis isave wearim ol slippers na wokabaut long Kokoda.
Em itok klosut mak long 30 guide na porters ibin helpim ol tasol sampla blong ol tu nogat gutpela samting blong slip na wearim taim ol i helpim ol tu.
Chief Executive Officer of Kokoda Track Authority, James Enage i tok em i tru ol pipol blong Kokoda Track oli no kisim gutpela benefit.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn